Mørdrup Kirke
Mørdrup Kirke er en sognekirke, der ligger centralt i Espergærde, omgivet af Espergærde Bypark mod vest og beboelse og kommercielt byggeri til de andre sider.
Allerede i 1965 var befolkningstallet i Espergærde nået et punkt, hvor tankerne om en egen kirke begyndte at presse sig på. Derfor begyndte man dette år at afholde gudstjenester i den nærliggende Mørdrupskole. I 1968 blev grunden, hvor Mørdrup Kirke i dag ligger, anskaffet til brug for den nye kirke, hvis opførelse begyndte i 1975.
Kirken er opført i to etaper, 1975-1976 og 1983-1984, efter tegning af arkitekterne Per Christiansen (1919-2002) og Carl Svendsen. Kirken, som er bygget i mursten, består af to længer med menighedslokaler, opført i første etape, samt den egentlige kirkesal og et fritstående klokketårn mod nordvest, som blev opført i anden etape.
Indvendigt præges kirkerummet, hvis alter noget utraditionelt er mod nordvest, af det brede loft med åben tagryg, hvis hvidmalede struktur i kombination med de hvidmalede vægge giver en kontrastfyldt effekt overfor det varme træfarvede inventar og det brungule flisegulv.
Kirkens inventar er altovervejende fra kirkesalens indvielse og er i enkel moderne stil, præget af et varmt farvevalg og naturlige træfarver. Den anseelige prædikestol er således holdt helt uden bemaling, bortset fra et enkelt fag foran, hvor der ses et stiliseret Kristusmonogram.
Altertavlen er et opstandelsesmotiv udført af kunstneren Arne Lundsteen Hansen. Centralt ses et livstræ med et kors som stamme, indsat på en orange baggrund. Som en krans rundt om det centrale motiv ses 24 billedfelter, alle sammen ophængt fra loftet. Lignende billedfelter er også ophængt på pulpituret, dvs. balkonen, som hæver sig over kirkerummets sydvestende.